Poliisi epäilee hopeavettä lapselleen juottanutta mustasaarelaisäitiä pahoinpitelystä. Kansanedustaja Mikko Kärnä (kesk.) teki äidistä rikosilmoituksen (siirryt toiseen palveluun) sen jälkeen, kun äiti kertoi Ylen Spotlight -ohjelmassa juottavansa hopeavettä lapselleen.

Hufvudstadsbladet kertoi tammikuun alussa (siirryt toiseen palveluun), että poliisi epäilee äitiä pahoinpitelystä. Tutkinnanjohtaja, rikoskomisario Eero Välimäen mukaan on syytä epäillä, että tämä on vaarantanut lapsen terveyttä.

– Perusteena on se, että aine on toksinen, Välimäki kertoo.

Poliisi on kuulustellut äitiä, mutta kuulustelu ei johtanut tässä vaiheessa toimenpiteisiin.

– Epäillyn kanssa on keskusteltu siitä, mikä on tilanne ja mitä on tapahtunut. Lähtökohtanahan meillä on ollut vain se, mitä TV:ssä on nähty, Välimäki toteaa.

Tutkinta on yhä kesken. Poliisi on pyytänyt lausuntoa hopeaveden vaarallisuudesta lääkealan turvallisuus- ja kehittämiskeskus Fimealta.

Lue lisää:

Fimea puuttui hopeaveden mainontaan: Yksi yritys ei muuttanut markkinointiaan ja nyt sitä odottaa myyntikielto

Hopeaveden vakavat oireet herättivät viranomaiset – Professori: Ilmiöstä huolestuttu ruotsinkielisellä Pohjanmaalla

THL varoittaa hopeaveden käytöstä – Jo muutama ruokalusikallinen voi johtaa myrkytykseen